পুর এলাকায় বেআইনি নির্মাণের বিরুদ্ধে ব্যবস্থা নেওয়ার কথা তাঁর। অথচ খোদ শহরের মেয়রের বিরুদ্ধেই বেআইনি নির্মাণের অভিযোগে মামলা দায়ের হলো কলকাতা হাইকোর্টে। গুরুতর এই অভিযোগে প্রবল অস্বস্তিতে হাওড়া পুরনিগমের বিদায়ী মেয়র রথীন চক্রবর্তী। 
রথীনবাবুর বিরুদ্ধে বেআইনি নির্মাণের এই অভিযোগ তুলেছেন বিজেপির হাওড়া জেলার প্রাক্তন সভাপতি অম্বুজ শর্মা। অভিযোগ, রথীন চক্রবর্তী তাঁর প্র‍য়াত বাবা ভোলানাথ চক্রবর্তীর নামে একটি ক্লিনিক তৈরি করেছেন বেআইনি ভাবে নির্মিত ওই বহুতলে। তিনতলা ভবন তৈরির অনুমোদন থাকলেও তিনি নিজের পদের প্রভাব খাটিয়ে পাঁচতলা বাণিজ্যিক ওই বহুতল তৈরি করেছেন বলে অভিযোগ মামলাকারীর। 
মঙ্গলবার মামলার শুনানির পরে বিচারপতি দেবাংশু বসাক হাওড়া পুরনিগমকে এ বিষয়ে আদালতে রিপোর্ট পেশ করার নির্দেশ দিয়েছেন। তৃণমূল পুরবোর্ডের মেয়াদ ফুরিয়ে যাওয়ায় বর্তমানে হাওড়া পুরনিগমে প্রশাসক বসেছে। প্রশাসক হিসেবে বিজিন কৃষ্ণকে আগামী ১৯ ফেব্রুয়ারি রিপোর্ট দিতে হবে আদালতে।  

এই বিষয়ে অন্যান্য খবর

ডিএ মামলায় অবাক আচরণ রাজ্যের, সময় নষ্টের অভিযোগ, ক্ষুব্ধ আদালত


বিজেপির রাজ্য কমিটির সদস্য তথা জেলার প্রাক্তন সভাপতি অম্বুজ শর্মা বলেন, "হাওড়া পুরনিগমের মেয়র থাকাকালীন চিকিৎসক রথীন চক্রবর্তী পুরনিগমের ২৭ নম্বর ওয়ার্ডের ৬২/১ নেতাজী সুভাষ রোডে পাঁচতলা একটি বাড়ি নির্মাণ করেন। মেয়র পদের প্রভাব খাটিয়ে দেড় বছর আগে তিনতলা ভবনের জায়গায় পাঁচতলা এই বাণিজ্যিক ভবন তৈরি করেন তিনি। হাওড়া শহরের অলিতে গলিতে একাধিক বেআইনি নির্মাণ গজিয়ে উঠেছে রথীন চক্রবর্তীর আমলে। অথচ তিনি নিজেই বেআইনি নির্মাণ করেছেন বলে বিষয়টিতে চুপ করে থেকেছেন"। 
মঙ্গলবার বিচারপতি দেবাংশু বসাকের এজলাসে মামলাটি ওঠে। অম্বুজ শর্মার আইনজীবী সব্যসাচী চট্টোপাধ্যায় বলেন, ‘‘হাওড়া পুরনিগমের বোর্ডের মেয়াদ ফুরিয়ে গিয়েছে। সরকার সেখানে প্রশাসক বসিয়েছে। কিন্তু মেয়র থাকাকালীন রথীন চক্রবর্তী নিজেই বেআইনি নির্মাণ তৈরি করান। তাই আদালত বিষয়টি খতিয়ে দেখুক।’’ যদিও, হাওড়া পুরনিগমের আইনজীবী নয়নচাঁদ বিহানী বিজেপির নেতার করা মামলাটি নিয়েই প্রশ্ন তোলেন।